Ysterperde brul vir liefdadigheid | News24
Ysterperde brul vir liefdadigheid
Slaggereed vir die groot optog is Jeanette Botha Schoeman, Ilze Krüger, Elsie Grobler, Marcelle van Schalkwyk en Connie van Rooyen van Solidariteit Helpende Hand in Jeffreysbaai. Foto: MONIQUE BASSON Multimedia · User Galleries · News in Pictures
BLITSENDE, brullende motorfietse, wapperende vlae en leerbaadjies toegesteek onder kentekens oorval eersdaag Jeffreysbaai.Die dorp word op 11 Desember behoorlik aan die brand gebrul met die klank van motorfietsenjins wanneer meer as 100 motorfietsryers aan ’n kleurvolle optog gaan deelneem - als ten bate van Solidariteit Helpende Hand in Jeffreysbaai. Met die revolusies wat hoog opgejaag gaan word, sal dit ’n skouspel vir enige motorfietsliefhebber wees.Motorfietsryers vertrek om 10:00 vanaf die Wild Fig Tree in Da Gamaweg, maak ’n draai in Uysstraat en brul verby die Kouga-munisipaliteit voor hulle weer na die Wild Fig Farm terugkeer.Volgens Marcelle van Schalkwyk van Solidariteit, word die fondse wat tydens die optog ingesamel word, gebruik om vir 77 behoeftige inwoners - waarvan ongeveer 34 kinders is - kos te gee. Dit sluit ’n kospakkie vir ’n heerlike Kersete in. Die Kersvreugde stop nie hier nie. Elke kind kry op 16 Desember ’n Kersgeskenk as deel van Solidariteit se Pakkies vir Vreugde-projek. Om die dag méér spesiaal te maak, gaan Kersvader spesiaal van die Noordpool kom om die geskenke onder ’n groot Kersboom aan die kinders uit te deel.Vir meer inligting of skenkings, skakel Marcelle van Schalkwyk by 083 650 8589 of besoek hul skenkingskantoor by Jeffreystraat 32 in Jeffreysbaai.